ירון פינקלמן

ירון פינקלמן (נולד ב-25 באפריל 1975) הוא קצין בצה"ל בדרגת אלוף, המשרת כמפקד פיקוד הדרום מאז יולי 2023. קודם לכן שירת כראש חטיבת המבצעים באמ"ץ, מפקד עוצבת האש, מפקד חטיבת גבעתי, מפקד החטיבה הצפונית ברצועת עזה, מפקד עוצבת חצי האש ומפקד גדס"ר צנחנים. שלושה חודשים לאחר שנכנס לתפקידו כאלוף הפיקוד, התחוללה מתקפת הפתע על ישראל שפתחה את מלחמת חרבות ברזל. מאז פינקלמן מפקד על הלחימה ברצועת עזה נגד פלגי הטרור ובראשם חמאס. פינקלמן התגייס לצה"ל בנובמבר 1993, והתנדב ליחידה 669. עבר טירונות צנחנים, קורס חובשים וטירונות יחידה 669. לאחר שנשר מהיחידה, שובץ באוגוסט 1994 בפלס"ר חטיבה 500. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לפלס"ר ומונה למפקד צוות. בהמשך שימש כמפקד פלוגה בגדוד חרוב. לאחר מכן מונה למפקד פלס"ר חטיבה 500, ושימש בתפקיד בין השנים 1999–2001. בהמשך שימש כקצין אג"ם של יחידת מגלן. לאחר מכן מונה לסגן מפקד גדוד 890, ושימש בתפקיד במהלך האינתיפאדה השנייה. בשנת 2005 הועלה לדרגת סא"ל ומונה לראש לשכת הרמטכ"ל, דן חלוץ, ושימש בתפקיד בין היתר במלחמת לבנון השנייה, את תפקידו סיים בשנת 2007. לאחר מכן מונה למפקד גדס"ר צנחנים בין השנים 2007–2009, והוביל אותו בלחימה נגד הטרור הפלסטיני באיו"ש, וכן במבצע אתגר כפול ובמבצע עופרת יצוקה, שניהם ברצועת עזה. במרץ 2011 הועלה לדרגת אל"ם ומונה למפקד עוצבת חצי האש, ופיקד עליה בין היתר בעת מבצע עמוד ענן, ביוני 2013 סיים את תפקידו. ב-21 ביולי 2013 מונה למפקד החטיבה הצפונית ברצועת עזה, ופיקד עליה בין היתר במהלך מבצע צוק איתן, בתפקידו שירת עד 29 באפריל 2015. ב-21 ביוני 2015 מונה למפקד חטיבת גבעתי, וסיים את תפקידו ב-20 ביולי 2017. ב-20 באוגוסט 2017 נזף הרמטכ"ל, גדי איזנקוט, בפינקלמן בעקבות גניבת שלושים ושלושה רובי M16 במאי 2017, מנשקיית בסיס שדה תימן שבדרום, שהיה תחת אחריותו כמפקד חטיבת גבעתי. בנזיפתו אמר: "זהו כשל במערך האבטחה שלא עומד בנורמה הנדרשת בצה"ל". ב-16 בנובמבר 2017 הועלה לדרגת תא"ל ומונה למפקד עוצבת האש. במהלך תפקידו הוקמה יחידת רפאים, ויחד עם עוצבת קלע דוד הוכפפו שתיהן תחת פיקודו לעוצבת האש. באפריל 2020 פיקד על כוחות מן האוגדה במבצע חלוקת מזון בבני ברק, בעת מגפת הקורונה. את תפקידו מילא עד 9 באוגוסט 2020. ב-13 באוקטובר 2020 מונה לראש חטיבת המבצעים באמ"ץ, ושימש בתפקיד בין היתר במבצע שומר החומות ובמבצע עלות השחר. בתפקיד זה שירת עד 3 באוקטובר 2022. בתחילת 2023 הוזמן על ידי הרמטכ"ל הנכנס, הרצי הלוי, לעמוד בראש אחד מצוותי החשיבה שמינה כדי להכין נושאים שביקש לעסוק בהם במהלך כהונתו. ב-29 ביוני 2023 הועלה לדרגת אלוף, וב-9 ביולי נכנס לתפקידו כמפקד פיקוד הדרום. בבוקר יום שבת כ"ב בתשרי ה'תשפ"ד, שמיני עצרת ושמחת תורה, 7 באוקטובר 2023, פתחו ארגוני הטרור חמאס והג'יהאד האסלאמי הפלסטיני במתקפת פתע על ישראל. בחסות שיגור כ-4,300 רקטות, חדרו כ־6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,150 בני אדם, מתוכם טבחו ב-779 אזרחים, וחטפו לרצועת עזה כ־251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ־1,609 מחבלים בשטח ישראל, ובצד הישראלי נהרגו 301 חיילים, 55 שוטרים ו־10 אנשי שירות הביטחון הכללי. למחרת מתקפת הפתע על ישראל, ביום ראשון, 8 באוקטובר 2023, הצטרף פינקלמן ללחימה בקיבוץ בארי, לאחר שכל היום הקודם ניהל אותה ממפקדת הפיקוד, והקרב נמשך עד יום שני בצהריים. בתגובה למתקפה החלה ישראל במלחמת חרבות ברזל, במסגרתה פיקד פינקלמן על התמרון היבשתי שביצעו כוחות הפיקוד ברצועת עזה. פינקלמן קידם תמרון של שלוש אוגדות לוחמות בצפון רצועת עזה, תוך מעקף מערכי ההגנה של גדודי עז א-דין אל-קסאם ועיקוף האגוז הקשה לפיצוח מצפון ומדרום, עד להתחברות על ציר החוף העזתי והשתלטות על בית החולים שיפא. בדצמבר נפתח בהנחייתו התמרון בחלקה הדרומי של הרצועה, והחלה הלחימה בח'אן יונס, במהלכה פיתחו כוחות צה"ל שיטות לחימה במקביל מעל ומתחת לפני הקרקע. המערכה שעליה פיקד פינקלמן נאלצה להתחשב במספר פרמטרים שהקשו על הלחימה: הימצאות מאות חטופים שבויים בידי חמאס ושאר פלגי הטרור, נוכחותה של האוכלוסייה העזתית הרחבה והיטמעותם של פלגי הטרור בתוכה, מערכת המנהרות המסועפת של ארגוני הטרור בתוך הרצועה, ומשתנים נוספים. בפיקודו, ניהל צה"ל את התמרון העצים הראשון מאז מבצע עופרת יצוקה, לאחר עשרות שנים של שחיקה ביכולות זרוע היבשה, ועשה זאת תוך כדי תיאום ושת"פ בין-חילי גבוהה מבעבר. נעשה גם שימוש תקדימי בשיטת הלחימה ההדרגתית. ב-11 בפברואר 2024 פיקד על כוחות צה"ל - שייטת 13, חטיבה 7, אוגדה 98 וחיל אוויר בחילוץ החטופים מרפיח במבצע יד זהב מחמ"ל הפיקוד. באופן דומה פיקד ב-8 ביוני על מבצע זרעי קיץ (ששמו שונה למבצע "ארנון") בו חולצו ארבעה חטופים חיים ממחנה נוסייראת. לאחר ההשתלטות המבצעית על תאי שטח, נקט הפיקוד שיטת פעולה במסגרת של "מכסחת דשא" - קרי טיהור השטח ממחבלים באופן הדרגתי, תוך צמצום הסד"כ המופעל בתא שטח. בתוך כך בוצעו סדרת מבצעים, הבולט שבהם מבחינת חשיפה תקשורתית הוא מבצע ניתוח מקומי שהתקיים בסוף מרץ 2024. ב-4 באפריל 2024 החליט הרמטכ"ל, הרצי הלוי, לתת לו נזיפה עקב הריגת עובדי המטבח המרכזי העולמי. ב-5 במאי נתן פינקלמן את הוראת הפתיחה בקרב רפיח ובספטמבר הושלמה ההכרעה המבצעית של חטיבת רפיח, וצה"ל עבר להתרכזות מבצעית בתוך הרצועה לאורך ציר פילדלפי (אוגדה 162), על גבי מסדרון נצרים (אוגדה 252) כמו גם על "פרימטר" של רצועת חיץ ברוחב קילומטרים ספורים לתוך הרצועה, לאורך גדר המערכת סביב רצועת עזה. פינקלמן נשוי ואב לשלושה. בעל תואר ראשון בלימודי המזרח התיכון ומדעי המדינה ובעל תואר שני בדיפלומטיה וביטחון, שניהם מאוניברסיטת תל אביב. בוגר תוכנית המנהיגות הבכירה של קרן וקסנר מחזור 2023. אמיר בוחבוט‏, המלחמה על הגדר: הונאה היא שם המשחק, באתר וואלה, 25 באפריל 2014 נטע לוי, אל"ם יקי דולף התמנה למפקד החטיבה הצפונית באוגדת עזה, באתר צה"ל (דרך ארכיון האינטרנט), 29 באפריל 2015 עמוס הראל, אחרי עזה ובלבנון, דווקא הקרב נגד הקורונה מעודד את ראש חטיבת המבצעים החדש, באתר הארץ, 2 באוקטובר 2020 מפרי עטו ירון פינקלמן, מי שחלם גבעתי: הלוחמים שתמיד מתייצבים ראשונים, באתר ישראל היום, 20 ביולי 2015 מי שחלם, מי שלחם, באתר ynet, 10 במאי 2016 יובל עילם, החייל שהודח מ-669 והפך לגנרל! – שבוע 39, המרכז החינוכי – הכנה לצה"ל ולחיים, 27 באוקטובר 2017 אמיר בוחבוט‏, אדום עולה: רוב המח"טים החדשים – יוצאי הצנחנים, באתר וואלה, 21 באוקטובר 2014 אמיר בוחבוט‏, הצצה למוצב המסוכן ביותר של צה"ל, באתר וואלה, 5 בספטמבר 2013 אמיר בוחבוט‏, המלחמה על הגדר: הונאה היא שם המשחק, באתר וואלה, 25 באפריל 2014 דן חלוץ, "בגובה העיניים", ידיעות ספרים, 2010, עמוד 278, "הנושא הראשון שבו עסקתי היה בחירת ראש לשכתי. לאחר שקיבלתי רשימת מועמדים החלטתי למנות את רס"ן ירון פינקלמן, שסיים תפקיד סגן מפקד גדוד 890. סברתי אז שנכון שלידי ישב קצין איכותי המכיר את ההוויה היבשתית" עפר שלח ויואב לימור, "שבויים בלבנון, האמת על מלחמת לבנון השנייה", הוצאת ידיעות ספרים, 2007, עמ' 21 חנן גרינברג, המג"דים של מלחמת לבנון משתדרגים, באתר ynet, 18 באפריל 2011 דקלה שניידר, לא כשלו רגליו, אתר צה"ל, 22 בפברואר 2009 יפתח שפיר וגל פרל, לוחמה תת-קרקעית: אתגר חדש־ישן, בתוך הספר "'צוק איתן' השלכות ולקחים", המכון למחקרי ביטחון לאומי, נובמבר 2014, עמ' 49–53 אמיר בוחבוט, דיווח מיוחד מעזה: אין דשדוש – יש לחימה ברצועה, באתר nrg‏, 14 בינואר 2009 גל פרל פינקל וסא"ל ירון סימסולו, מבצע "קרנף": מה כדאי לחטיבת הקומנדו ללמוד מרגימנט הריינג'רס של צבא היבשה האמריקני, מערכות 488, יולי 2020, עמוד 47 הרולד מור וג'וזף גאלווי, "חיילים היינו וצעירים!", הוצאת צה"ל/ פו"ם – המכון לחקר הטקטיקה והפעלת הכוח, 2006, עמ' 9–10 נעם ויטמן, אל"ם פינקלמן נכנס לתפקידו כמפקד החטיבה הצפונית באוגדת עזה, באתר צה"ל (דרך ארכיון האינטרנט), 24 ביולי 2013 דבר המפקד: איגרות מפקדי צה"ל לחיילים במבצע "צוק איתן", באתר צה"ל (דרך ארכיון האינטרנט), 13 ביולי 2014 מפקד חטיבת גבעתי התחלף, באתר צה"ל (דרך ארכיון האינטרנט), 21 ביוני 2015 מפקד המכלול הודח, שורת קצינים ננזפו ושונו הנחיות קליטת עובדי קבלן, אתר צה"ל, 20 באוגוסט 2017 גל פרל, "צה"ל, צה"ל, כבר באים – רות סוף, סוף למילואים"?, בין הקטבים, 15 באפריל 2023 אמיר בוחבוט‏, רובוטים, לוחמים וטייסים: פריצת הדרך של היחידה שתשנה את עתיד הלחימה בצה"ל, באתר וואלה, 23 ביולי 2020 קובי פינקלר, עוצבת "קלע דוד" הוכפפה לעוצבת "האש": נכה באויב באש ובברזל, באתר ערוץ 7, 10 באוקטובר 2019 גל פרל פינקל, חזבאללה במשבר, אבל לא כדאי להוריד ממנו את העיניים, באתר זמן ישראל, 6 באפריל 2020 תא"ל עופר וינטר נכנס לתפקידו כמפקד עוצבת האש, באתר צה"ל, 9 באוגוסט 2020 תא"ל ירון פינקלמן נכנס לתפקיד רח"ט מבצעים, באתר צה"ל, 13 באוקטובר 2020 שי לוי, ‏התפקיד הבכיר לא זר לו: זה מפקד פיקוד הדרום הנכנס, באתר ‏מאקו‏, 10 ביולי 2023 רשימת המפקדים החדשים במטה הכללי, באתר צה"ל, 3 במאי 2023 דרגות אלוף הוענקו לאלוף ירון פינקלמן ואלוף אייל הראל, באתר צה"ל, 29 ביוני 2023 אלוף ירון פינקלמן נכנס לתפקידו כמפקד פיקוד הדרום, באתר צה"ל, 9 ביולי 2023 ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024 ※ עמית סגל, ‏הבקשה של פיקוד הדרום בלילה שלפני הטבח - והסירוב, באתר ‏מאקו‏, 26 בפברואר 2024 ※ אלון חכמון, ‏הותרו לפרסום שמותיהם של 55 שוטרים שנרצחו במתקפת הטרור, באתר מעריב אונליין, 18 באוקטובר 2023 ※ ראיון של ראש השב"כ רונן בר לדני קושמרו, חדשות 12 – makoVOD (וידאו) שרית מגן אילנה דיין, ‏מפקד אוגדה 99: "לא מכיר יכולת שלנו להשמיד את חמאס על תשתיותיו ומוסדותיו, מבלי להיכנס ולכבוש את השטח", באתר ‏מאקו‏, 26 באוקטובר 2023. יואב זיתון, "מבארי ומכפר עזה מביטים בכם - אתם דור הניצחון" | פקודת ההתקפה של אלוף פיקוד הדרום, באתר ynet, 31 באוקטובר 2023 גל פרל, "ייחודו הבולט של צה"ל, שהמפקדים הם סוד כוחו": לקחים מ־1982 ו־2023, מערכות, ‏ 11 באפריל 2024. הודיה כריש חזוני, מומחה אמריקני: אף צבא בהיסטוריה לא נמנע מפגיעה באזרחים כמו ישראל, באתר מקור ראשון, ‏30 בינואר 2024 תא"ל במיל' גיא חזות, צבא ההיי־טק וצבא הפרשים - כיצד ויתרה ישראל על צבא היבשה, מודן, מערכות, 2024, עמ' 252 רון בן ישי, שיטת הפעולה של צה"ל איטית במכוון | כך זה נראה, שלב אחר שלב, באתר ynet, 10 בנובמבר 2023 בן כספית‏, לצד המבצע המוצלח: הזמן לא פועל לטובת החטופים וצריך להמשיך במו"מ, באתר וואלה, 12 בפברואר 2024 לילך שובל, שחר קליימן, מבצע ארנון: שחרור תחת אש תופת והסוואה | מאחורי הקלעים של החילוץ הדרמטי, באתר ישראל היום, ‏8 ביוני 2024 הלל ביטון רוזן, הרמטכ"ל בשורת צעדים חמורים בעקבות הריגת אנשי סיוע WCK בעזה, באתר עכשיו 14, 4 באפריל 2024